Suosikkiselostajan pitkä ura Ylessä on ohi.

Toimittaja Tapio Suominen, 54, on saanut potkut Yleisradiosta. Asian vahvistaa Yle Urheilun päällikkö Panu Pokkinen.

– Pitää paikkansa, että hänet on irtisanottu. Se on vaikea päätös tietenkin ja tehty vakaan ja perusteellisen juridisen harkinnan jälkeen. Tämän enempää en tätä kommentoi. Mielestäni on reilua, että kerromme, mikä asia oikein on. Tämän verran kommentoin, Pokkinen vahvisti Ilta-Sanomille.

Tapio Suominen kertoi aiemmin Keskisuomalaisen verkkosivuilla saaneensa kotiinsa irtisanomisesta ilmoittavan kirjeen.

Suominen on kertonut useita kertoja julkisesti sairastavansa kaksisuuntaista mielialahäiriötä. Lisäksi hän kärysi ratista aiemmin syksyllä ja jäi sen jälkeen useaksi kuukaudeksi sairauslomalle. Suominen palasi hiljattain takaisin töihin ja juonsi muutaman kerran Urheiluruutua.

Suomiselle olisi tullut ensi kesänä täyteen 30 vuotta Ylen palveluksessa.